Na temelju odredbi Zakona o odgoju i obrazovanju u osnovnoj i srednjoj školi (NN broj 87/98, 86/09, 92/10, 105/10, 90/11, 16/12, 94/13, 152/14, 7/17 i 68/18) te odredbi Pravilnika o djelokrugu rada tajnika te administrativno –tehničkim i pomoćnim poslovima koji se obavljaju u osnovnoj školi NN broj 40 /14) te članka 54. Statuta OŠ Visoko Školski odbor OŠ Visoko dana 30.10.2019. godine donosi:

**PRAVILNIK**

**O ORGANIZACIJI RADA I SISTEMATIZACIJI RADNIH MJESTA OŠ VISOKO**

# OPĆE ODREDBE

Članak 1.

Ovim Pravilnikom o organizaciji rada i sistematizaciji radnih mjesta uređuje se unutarnja organizacija rada u OŠ Visoko i sistematizacija radnih mjesta.

Članak 2.

Sistematizacija radnih mjesta obuhvaća nazive radnih mjesta, uvjete za obavljanje poslova svakog radnog mjesta, vrstu radnog mjesta, kratak opis poslova svakog radnog mjesta te broj izvršitelja na svakom radnom mjestu.

Članak 3.

Izrazi u ovom Pravilniku navedeni u muškom rodu neutralni su glede rodne pripadnosti i odnose se na osobe oba spola.

# ORGANIZACIJA RADA

Članak 4.

Radi ostvarivanja plana i programa rada škole te ukupnosti poslova odgojno obrazovnog rada i ostalih poslova rad u OŠ Visoko ustrojen je u dvije službe:

1. stručno-pedagoška
2. administrativno-tehnička

Članak 5.

U stručno-pedagoškoj službi obavljaju se odgojno obrazovni poslovi u svezi s izvođenjem nastavnog plana i programa, neposrednog odgojno obrazovnog rada s učenicima, aktivnosti u skladu s potrebama i interesima učenika te promicanje stručno-pedagoškog rada škole i ostali stručno pedagoški poslovi u skladu sa zakonom, provedbenim propisima, godišnjim planom i programom rada škole i školskim kurikulumom.

Članak 6.

U administrativno-tehničkoj službi obavljaju se opći, pravni i kadrovski poslovi, računovodstveni i knjigovodstveni poslovi, poslovi vođenja i čuvanja pedagoške dokumentacije i evidencije te ostalih evidencija, poslovi tehničkog održavanja i rukovanja opremom i uređajima, poslovi održavanja čistoće objekata i okoliša te drugi pomoćni poslovi u skladu sa zakonskim propisima, podzakonskim i provedbenim propisima te godišnjim planom i programom rada škole.

# SISTEMATIZACIJA RADNIH MJESTA

Članak 7.

Radna mjesta u OŠ Visoko organizirana su na sljedeći način:

# POSLOVI RUKOVOĐENJA ŠKOLOM

**1. NAZIV RADNOG MJESTA**: ravnatelj

**UVJETI**: prema Zakonu o odgoju i obrazovanju u osnovnoj i srednjoj školi

**VRSTA RADNOG MJESTA:** radno mjesto I. vrste

OPIS POSLOVA: predstavlja i zastupa školu, obavlja poslove poslovodnog i stručnog voditelja škole, organizira i vodi rad škole, predlaže školskom odboru statut i druge opće akte te financijski plan i polugodišnji i godišnji obračun, odlučuje o zasnivanju i prestanku radnog odnosa zaposlenika škole sukladno odredbama Zakona o odgoju i obrazovanju u osnovnoj i srednjoj školi te drugim propisima, planira rad, saziva i vodi sjednice učiteljskog vijeća , odgovara za sigurnost učenika, učitelja i ostalih radnika, surađuje s učenicima, roditeljima , osnivačem i drugim nadležnim službama te obavlja ostale poslove prema zakonskim i podzakonskim propisima i statutu škole.

**BROJ IZVRŠITELJA:** 1 (jedan)

# ODGOJNO OBRAZOVNI RAD

1. **NAZIV RADNOG MJESTA**: učitelj razredne nastave

**UVJETI**: prema Zakonu o odgoju i obrazovanju u osnovnoj i srednjoj školi te Pravilniku o stručnoj spremi i pedagoško psihološkom obrazovanju učitelja i stručnih suradnika u osnovnom školstvu

**VRSTA RADNOG MJESTA**: radna mjesta I. i II. vrste

**OPIS POSLOVA**: izvođenje nastave i drugih oblika neposrednoga odgojno obrazovnog rada, razrednički poslovi te ostali poslovi koji proizlaze iz naravi i količine odgojno obrazovnog rada s učenicima, obavljanje aktivnosti i poslova iz nastavnog plana i programa, godišnjeg plana i programa, školskog kurikuluma te mogućnost obavljanja posebnih poslova koji proizlaze iz ustroja rada škole.

**BROJ IZVRŠITELJA**: 4

**Napomena**: broj izvršitelja ovisi o broju učenika i o Odluci o broju razrednih odjela, koju donosi Ured državne uprave u Varaždinskoj županiji za pojedinu školsku godinu.

1. **NAZIV RADNOG MJESTA**: učitelj predmetne nastave

**UVJETI**: prema Zakonu o odgoju i obrazovanju u osnovnoj i srednjoj školi te Pravilniku o stručnoj spremi i pedagoško psihološkom obrazovanju učitelja i stručnih suradnika u osnovnom školstvu

**VRSTA RADNOG MJESTA**: radna mjesta I. i II. vrste

**OPIS POSLOVA**: izvođenje nastave i drugih oblika neposrednoga odgojno obrazovnog rada, razrednički poslovi te ostali poslovi koji proizlaze iz naravi i količine odgojno obrazovnog rada s učenicima, obavljanje aktivnosti i poslova iz nastavnog plana i programa, godišnjeg plana i programa , školskog kurikuluma te mogućnost obavljanja posebnih poslova koji proizlaze iz ustroja rada škole.

**BROJ IZVRŠITELJA**:

* učitelj hrvatskog jezika 1
* učitelj likovne kulture 1
* učitelj glazbene kulture 1
* učitelj engleskog jezika 1
* učitelj njemačkog jezika 1
* učitelj matematike 1
* učitelj prirode i biologije 1
* učitelj kemije 1
* učitelj fizike 1
* učitelj povijesti 1
* učitelj geografije 1
* učitelj tehničke kulture 1
* učitelj tjelesne i zdravstvene kulture 1
* učitelj informatike 1
* učitelj vjeronauka 1

**Napomena**: broj izvršitelja ovisi o broju učenika i o Odluci o broju razrednih odjela, koju donosi Ured državne uprave u Varaždinskoj županiji za pojedinu školsku godinu.

1. **NAZIV RADNOG MJESTA**: stručni suradnik pedagog

**UVJETI**: prema Zakonu o odgoju i obrazovanju u osnovnoj i srednjoj školi te Pravilniku o stručnoj spremi i pedagoško psihološkom obrazovanju učitelja i stručnih suradnika u osnovnom školstvu

**VRSTA RADNOG MJESTA**: radno mjesto I. vrste

**OPIS POSLOVA**: neposredni odgojno obrazovni rad s učenicima, obavljanje stručno razvojnih i drugih stručnih poslova u skladu sa zahtjevima struke te obavljanje ostalih poslova koji proizlaze iz neposrednog odgojno obrazovnog rada ili drugih propisa, planiranje i programiranje rada, pripremanje i obavljanje poslova u pedagoškom radu, analiziranje i vrednovanje djelotvornosti odgojno-obrazovnog rada škole i sudjelovanje u analizi rezultata odgojno-obrazovnog procesa, sudjelovanje u izradi godišnjeg plana i programa rada škole i školskog kurikuluma, savjetovanje i pomoć u radu učiteljima, drugim stručnim suradnicima i roditeljima, sudjelovanje u izricanju pedagoških mjera, predlaganje mjera za poboljšanje, sudjelovanje u radu povjerenstva za upis djece u osnovnu školu i prvostupanjskog povjerenstva za utvrđivanje psihofizičkog stanja djeteta, identificiranje i praćenje učenika s posebnim odgojno-obrazovnim potrebama, izrada i provođenje preventivnih programa, vođenje odgovarajuće pedagoške dokumentacije, suradnja s ustanovama, stručno usavršavanje, te obavljanje drugih poslova na unapređivanju i razvoju odgojno-obrazovne djelatnosti škole.

**BROJ IZVRŠITELJA**: 1

1. **NAZIV RADNOG MJESTA**: stručni suradnik knjižničar

**UVJETI**: prema Zakonu o odgoju i obrazovanju u osnovnoj i srednjoj školi te Pravilniku o stručnoj spremi i pedagoško psihološkom obrazovanju učitelja i stručnih suradnika u osnovnom školstvu

**VRSTA RADNOG MJESTA**: radno mjesto I. vrste

**OPIS POSLOVA**: neposredni odgojno obrazovni rad s učenicima, obavlja stručno razvojne i druge stručne poslove u skladu sa zahtjevima struke te obavlja ostale poslove koji proizlaze iz neposrednog odgojno obrazovnog rada ili drugih propisa, planira i programira rad, priprema se i obavlja poslove u odgojno-obrazovnom radu, potiče razvoj čitalačke kulture i osposobljava korisnike za intelektualnu proradu izvora, sudjeluje u formiranju multimedijskoga središta škole kroz opremanje stručnom literaturom, drugim izvorima znanja i odgovarajućom odgojno-obrazovnom tehnikom, prati znanstveno-stručnu literaturu, izrađuje anotacije i tematske bibliografije te potiče učenike, učitelje i stručne suradnike na korištenje znanstvene i stručne literature, obavlja stručno-knjižničarske poslove te poslove vezane uz kulturnu i javnu djelatnost škole, surađuje s matičnim službama, knjižnicama, knjižarama i nakladnicima, stručno se usavršava te obavlja druge poslove vezane uz rad školske knjižnice.

**BROJ IZVRŠITELJA**: 1

# ADMINISTRATIVNO TEHNIČKI I POMOĆNI POSLOVI

1. **NAZIV RADNOG MJESTA**: tajnik

**UVJETI**: završen sveučilišni diplomski studij pravne struke ili specijalistički diplomski stručni studij javne uprave odnosno preddiplomski stručni studij upravne struke ako se na natječaj ne javi osoba sa završenim sveučilišnim diplomskim studijem ili specijalističkim diplomskim stručnim studijem javne uprave.

**VRSTA RADNOG MJESTA**: radno mjesto I. ili II. vrste

**OPIS POSLOVA**: normativno pravni poslovi, kadrovski poslovi, opći i administrativno –analitički poslovi, sudjelovanje u pripremi sjednica i vođenje dokumentacije školskog odbora, vođenje evidencije o radnom vremenu administrativno –tehničkih i pomoćnih radnika, administrativni poslovi koji proizlaze iz godišnjeg plana i programa rada škole, vođenje evidencije

podataka o učenicima i priprema potvrda na temelju tih evidencija, obavljanje poslova vezanih uz obradu podataka u e-maticama, arhiviranje podataka o učenicima i radnicima te ostali poslovi propisani Pravilnikom o djelokrugu rada tajnika te administrativno–tehničkim i pomoćnim poslovima koji se obavljaju u osnovnoj školi.

**BROJ IZVRŠITELJA**: 1

1. **NAZIV RADNOG MJESTA**: voditelj računovodstva

**UVJETI**: završen sveučilišni diplomski studij ekonomije ili preddiplomski ili stručni studij ekonomije – smjer računovodstvo i radno iskustvo na poslovima proračunskog računovodstva u trajanju od godinu dana.

**VRSTA RADNOG MJESTA**: radno mjesto I., II. ili III. vrste

**OPIS POSLOVA**: organiziranje i vođenje računovodstvenih i knjigovodstvenih poslova, vođenje poslovnih knjiga prema važećim propisima, kontrola obračuna i isplate putnih naloga, sastavljanje godišnjih i periodičnih financijskih te statističkih izvještaja, izrada prijedloga financijskog plana prema programima i izvorima financiranja u suradnji s ravnateljem i praćenje njihovog izvršavanja, priprema godišnjeg popisa imovine i ostalih poslova vezanih uz taj popis te obavljanje ostalih poslova prema Pravilniku o djelokrugu rada tajnika te administrativno –tehničkim i pomoćnim poslovima koji se obavljaju u osnovnoj školi.

**BROJ IZVRŠITELJA**: 1

1. **NAZIV RADNOG MJESTA**: domar/ložač

**UVJETI**: završena srednja škola tehničke struke i uvjerenje o osposobljenosti za rukovanje centralnim grijanjem te uvjerenje o posebnoj zdravstvenoj sposobnosti za obavljanje poslova s posebnim uvjetima rada

**VRSTA RADNOG MJESTA**: radno mjesto III. vrste

**OPIS POSLOVA**: rukovođenje i briga o radu kotlovnice i drugih uređaja grijanja, obavljanje popravaka u školi, održavanje prilaza i ulaza u školu, održavanje objekta škole i okoliša, dostavljački poslovi te drugi poslovi koji proizlaze iz godišnjeg plana i programa rada škole.

**BROJ IZVRŠITELJA:** 1

1. N**AZIV RADNOG MJESTA**: kuhar

**UVJETI**: završena srednja ugostiteljska škola – smjer kuhar

**VRSTA RADNOG MJESTA**: radno mjesto III. vrste

**OPIS POSLOVA**: poslovi planiranja, preuzimanja namirnica, priprema i podjela toplih obroka odnosno mliječnih obroka za učenike, čišćenje i održavanje kuhinje te ostali poslovi koji proizlaze iz godišnjeg plana i programa rada škole i drugih propisa.

**BROJ IZVRŠITELJA**: 1

1. **NAZIV RADNOG MJESTA**: spremač

**UVJETI**: završena osnovna škola

**VRSTA RADNOG MJESTA**: radno mjesto IV. vrste

**OPIS POSLOVA**: poslovi održavanja i čišćenja školskog prostora i opreme, čišćenje i održavanje prilaza i ulaza u školu, školskih učionica, kabineta, radionica, sanitarnih čvorova, hodnika, stubišta, svlačionica, blagovaonice, školske sportske dvorane i drugih prostora škole i vanjskog okoliša te namještaja i opreme škole te prema potrebi poslova dežurstva i dostavljačkih poslova te drugih poslova koji proizlaze iz godišnjeg plana i programa rada škole.

**BROJ IZVRŠITELJA**: 4

1. **NAZIV RADNOG MJESTA**: pomoćnik u nastavi

**UVJETI**: završena srednja škola i završen program za osposobljavanje za rad s učenicima s teškoćama u redovnoj nastavi u osnovnoj školi

**VRSTA RADNOG MJESTA**: radno mjesto IV. vrste

**OPIS POSLOVA**: neposredna potpora učeniku s teškoćama u razvoju tijekom odgojno-obrazovnog procesa u zadacima koji zahtijevaju komunikacijsku, senzornu i motoričku aktivnost učenika, u kretanju, pri uzimanju hrane i pića, u obavljanju higijenskih potreba u svakidašnjim nastavnim i izvannastavnim i izvanučioničkim aktivnostima, pomoć u komunikaciji i socijalnoj uključenosti, suradnja s učiteljima, s vršnjacima učenika u razredu, poslovi specifični za funkcioniranje pojedinih učenika ili skupine učenika te drugi poslovi koji proizlaze iz godišnjeg plana i programa rada škole.

**BROJ IZVRŠITELJA**: sukladno odobrenju po projektu

**Napomena***:* broj izvršitelja ovisi o broju učenika s teškoćama.

# PRIJELAZNE I ZAVRŠNE ODREDBE

Članak 8.

Zaposlenici koji se na dan stupanja na snagu ovog Pravilnika zateknu u radnom odnosu na neodređeno vrijeme u OŠ Visoko, a nemaju vrstu i razinu obrazovanja propisanu ovim Pravilnikom, nastavljaju s obavljanjem poslova svog radnog mjesta.

Članak 9.

Ovaj Pravilnik stupa na snagu danom objave na oglasnoj ploči OŠ Visoko.

Predsjednik Školskog odbora:

Zlatko Rusan, dipl. ing. geotehnike

Pravilnik je objavljen na oglasnoj ploči škole dana 30.10.2019. godine te je istog dana stupio na snagu.

Ravnateljica:

Nada Horvat, dipl. pedagog

KLASA: 003-05/19-01/1

URBROJ: 2186-143-03-19-6

VISOKO: 30.10.2019.